L-am cunoscut puțin pe Valeriu Anania. Până prin septembrie 2002 nu aveam habar de existența scriitorului cu opera deja publicată vreme de multe decenii, a Arhiepiscopului ce păstorea în județul vecin de mai bine de nouă ani, a diortositorului Bibliei din anul precedent. Nu eram astfel cel mai potrivit pentru întâlnirea, poate prea târzie, poate prea timpurie, cu personalitatea sa polifonică, pe alocuri deconcertantă, orișicum, fermecătoare. Încă în vârstă de douăzeci și doi de ani eram profesor debutant de limba și literatura română, în cadrul Colegiului Național Horea, Cloșca și Crișan din Alba Iulia. Un fost coleg de facultate și bun prieten, Teodor Negură, redactor la Radio Reîntregirea al Arhiepiscopiei Ortodoxe din Alba Iulia, mi-a spus într-o zi că la Arhiepiscopie este un preot celib, Ilie Trif, și că ar fi o idee bună să mergem într-o zi împreună să îi facem o vizită. Eu nu eram (și nu sunt nici acum) tocmai un bisericos și acea întâlnire ar fi putut, la fel de bine, să nu aibă loc. Nu mai rețin nimic din acel episod, decât că Ilie Trif m-a rugat să citesc un roman și, dacă am bunăvoință, să scriu o recenzie a sa pentru a fi publicată în revista Arhiepiscopiei, *Credința străbună*. Romanul se numea *Străinii din Kipukua*, iar autorul, Valeriu Anania. De citit și de scris îmi plăcea, așadar am citit romanul, care m-a încântat, apoi am scris câteva impresii de lectură, cu pixul pe hârtie, nu aveam computer. Cu girul părintelui Ilie Trif, acea recenzie a fost tehnoredactată de un student la teologie, Liviu Stanciu. Avea să fie doar începutul.

Un fost profesor din timpul facultății, venit, desigur, de la Cluj-Napoca, pe numele său Vasile Fanache, și care îmi impusese ca în cadrul lucrării de licență să cercetez întreaga dramaturgie scrisă de Lucian Blaga, m-a rugat într-o zi să îl acompaniez din curtea universității până la un restaurant, pentru a lua împreună prânzul. În timpul mersului domol mi-a spus dragule, te voi lua la doctorat la Babeș-Bolyai, dar te rog să îmi spui ce anume te-ar interesa să cercetezi. Surprins nu am știut ce anume să îi răspund și am zis la repezeală mai multe nume familiare ca lectură recentă. Cu tact mi-a răspuns că Valeriu Anania nu are, încă, un studiu monografic dedicat întregii sale opere literare și că ar fi o alegere potrivită pentru o lucrare de doctorat. La douăzeci și trei de ani am devenit astfel doctorand, fără a fi citit, la acel moment, întreaga operă a lui Valeriu Anania și fără a o fi și inclus ca atare în proiectul pe baza căruia am susținut examenul de admitere, în 2003. Mircea Muthu, prezent la acea examinare, a opinat că trebuie adăugat și *Cerurile Oltului*. Volum pe care, neavându-l, mi l-a împrumutat Arhiepiscopul din Alba Iulia, IPS Andrei Andreicuț. Pe parcurs Vasile Fanache mi-a spus, tot așa, domol, că trebuie neapărat să dedic un capitol traducerii Bibliei. În aceste împrejurări și datorită acestor oameni (și altora) am scris, în bună măsură în 2005, la două zeci și cinci de ani, teza mea de doctorat despre opera lui Valeriu Anania.

Pe autor l-am cunoscut la îndemnul aceluiași Vasile Fanache. M-a sfătuit să sun la Arhiepiscopie și să solicit o audiență în cadrul căreia să mă prezint. De unul singur sigur nu m-aș fi gândit să fac asta. Am amânat o vreme, am sunat (trebuie să fi fost toamna târziu sau iarna în 2003), mi-a răspuns secretarul Bogdan Ivanov, m-a programat și, într-o dimineață friguroasă și întunecată am urcat devreme într-un autobuz Dacos în Sebeș, am ajuns la Cluj, am intrat pentru prima oară la Arhiepiscopie, am așteptat vreo două ore și l-am întâlnit pe autorul Valeriu Anania, sărutând dreapta Arhiepiscopului Bartolomeu. Ce impresie îi voi fi făcut la acea primă întâlnire nu știu. Mie, atunci, omul de optzeci și doi de ani din fața mea mi s-a părut puțin circumspect la adresa necunoscutului de douăzeci și patru de ani din fața sa, care îl informa din senin că va scrie despre opera sa de o viață. I-am oferit înspre lectură bruioanele elaborate până atunci și, poate, și acestea îl vor fi convins să aibă încredere sau, măcar, îngăduință.

Am fost, de câteva ori, în cabinetul IPS Bartolomeu din Cluj-Napoca, de fiecare dată făcând schimb de scrieri: Valeriu Anania îmi oferea volume de ale sale, eu articole despre opera sa. Mereu jovial, neprotocolar, se comporta extrem de firesc, parcă bucuros că poate povesti și de altele, în general depăna amintiri din cele mai variate din viața sa deosebit de variată ca experiențe. Niciodată nu mi-a sugerat absolut nimic în privința modului în care ar trebui receptată opera sa, ceea ce consider că a fost un alt mare tact al său. Dacă va fi avut vreo intenție pedagogică în privința novicelui din fața sa, acesta a fost, astfel, extrem de subtilă. L-am apreciat nu doar ca scriitor, ci și ca om, atât cât mi-a fost dat să îl cunosc. Mie mi-a făcut impresia unui om deosebit de cult, de sincer și de natural. Emana o căldură aparte, te fermeca prin personalitatea sa care, deși acumulase ca experiență mai mult decât le e dat majorității semenilor, deși avea în mod evident o înzestrare intelectuală cum rar se întâmplă, cu toate acestea se comporta la cei peste optzeci de ani ca un flăcău agil și receptiv, neobosit, reconfortant. A fost prezent la susținerea tezei mele de doctorat în cadrul Facultății de Litere a Universității Babeș-Bolyai din Cluj-Napoca în 28 martie 2006, alături de IPS Andrei Andreicuț, la trei zile de la întronizarea sa ca Mitropolit. Cu siguranță doctorandul, conducătorul de doctorat, referenții membri în comisie (Mircea Tomuș, Constantin Cubleșan, Ioan Chirilă) vor fi spus lucruri cu tâlc, însă indubitabil că toți așteptau ca autorul despre care se spuneau atâtea să se pronunțe. Și, la final, în cuvinte simple, a rostit cu înțelepciune și onestitate un discurs așteptat, binevenit, ca o binecuvântare. Și a oferit și șampania, în pahare aduse de la Mitropolie.

Ulterior am mai fost la IPS Bartolomeu Anania împreună cu Vasile Fanache, la inițiativa domnului profesor fiind configurat planul de a-l aborda pe Mircea Petean, directorul Editurii Limes, în vederea publicării tezei de doctorat. Imaginea care îmi va rămâne mereu întipărită în minte este aceea a reuniunii părinților spirituali, eu ascultându-i și luând aminte, ca martor și ucenic. Faptul de a-i fi întâlnit, atunci, pe acești doi oameni mi-a configurat, în bună măsură, destinul. Am fost privilegiat și le rămân, pe vecie, recunoscător.

Nu l-am mai întâlnit apoi pe Valeriu Anania, dar cred că, deși posibil să nu fi meritat întru totul, m-a prețuit. Disparat mai rețin cum, venit o dată la Alba Iulia pentru a conferenția la Casa de Cultură a Sindicatelor, la final a întrebat de mine și m-a chemat în spatele scenei pentru câteva secunde, doar pentru a ne saluta (și, în felul său, probabil a binecuvânta sau, măcar, încuraja). Apoi, când a avut un accident, alunecând și fracturându-și bazinul, spitalizat fiind, IPS Andrei Andreicuț mi-a transmis că IPS Bartolomeu avea la capul patului, pe noptieră, volumul publicat al tezei de doctorat (despre care mi-a dat telefon într-o dimineață devreme pentru a-mi spune că o citește, că e mulțumit că nu l-am menajat ca scriitor, oricât e el de Mitropolit dar că, dacă o voi republica vreodată, să fiu atent că sunt greșeli de limbă în conținutul acesteia…). Altcineva m-a informat, pasager, că IPS Bartolomeu Anania le-a citit sau recomandat studenților de la teologie, la un cerc de lectură, o scriere din tinerețile mele (cred că *Neliniști*, nu mai știu). Deși de la distanță, eu l-am simțit, mereu, alături și aproape. Chiar și acum.

Viața m-a îndepărtat, fizic, de casă în repetate rânduri. La prima mea plecare în lume, pe 31 ianuarie 2011 mi-a sosit vestea trecerii la cele veșnice a Mitropolitului de Cluj, IPS Bartolomeu Anania. Eram, în al treilea an, aproape de Cercul Polar de Nord, în Trondheim, Norvegia. Deși e un epilog firesc pentru oricare dintre noi, de așteptat la cei aproape nouăzeci de ani ai săi, am fost, totuși, surprins și nu îmi venea să cred. Am lăcrimat și prima mea reacție a fost să ies brusc din apartament și, în cămașă, în frigul și noaptea polară, să privesc lung înspre cer, către stele. Probabil că, atunci, pentru mine, a intervenit conștientizarea concretă că suntem toți, muritori.

Lucian Vasile Bâgiu,

Conferențiar universitar dr., Universitatea din Lund, Suedia

16 februarie 2021, Alba Iulia